ሚኒስቴሩ  3ነጥብ 47 ቢሊዮን ሊትር  የወተት ምርት መገኘቱን አስታወቀ
በአዲስ አበባና በአምስት ክልሎች 3 ነጥብ 47 ቢሊዮን ሊትር ወተት ተመርቶ   ለህብረተሰቡ ፍጆታነት መዋሉን  የእንስሳትና  ዓሳ ሃብት  ሚኒስቴር  አስታወቀ ።  በሚኒስቴሩ የወተት ሃብት ልማት ዳይሬክተር አቶ ታሪኩ ተካ እንደገለጹት፤ በግማሽ  በጀት ዓመቱ ከአዲስ አበባ ከተማ ፣ ከትግራይ ፣ ከአማራ ፣ ከኦሮሚያ ፣ ከደቡብና ከቤኒሻንጉል ክልሎች 3 ነጥብ 47 ቢሊዮን ሊትር ወተት ተመርቶ ለህብረተሰቡ ፍጆታነት ውሏል።በአገሪቱ የወተት ምርትና ምርታማነትን ለማሳደግ የተለያዩ ፓኬጆቹም ተግባራዊ መደረጋቸውን የገለጹት አቶ ታሪኩ ፤በተለይ 279 ሺ  የሚደረሱ ለአርሶና አርብቶ አደሮች የኤክስቴንሽን አገልግሎት እንዲያገኙ ማድረግ ተችሏል ።እንደ አቶ ታሪኩ ገለጻ በአሁኑ ወቅት አርሶ አደሩም፤ አርብቶ አደሩና ወጣቱ የወተት ምርትን  ለገበያ በማቅረብ  የተሻለ  ገቢ  በማግኘት ተጠቃሚነቱን  ለማረጋገጥ በሚደረገው ጥረት ምርቱ  ከጊዜ ወደ ጊዜ እያደገ መጥቷል ።በአገሪቱ የተሻለ የወተት ምርት የሚሠጡ የእንስሳት ምርጥ ዝርያዎችን የማዳቀል አገልግሎት የሚሠጠው አንድ  ማዕከል ብቻ እንደነበር  የጠቆሙት ዳይሬክተሩ፤ በአሁኑ ወቅት ማዳቀያ ማዕከላት በመቀሌ ፣ በነቀምት በሐዋሳና በባህርዳር ከተሞች ተገንብተው አገልግሎት መሥጠት መጀመራቸውን አስታውቀዋል ።በአሁኑ ወቅት በአገሪቱ አንዲት ላም በቀን በአማካኝ 1ነጥን 37 ሊትር ወተት  እየሠጠች መሆኗን ገልጸዋል፡፡ሚኒስቴሩ በሁለተኛው የዕድገትና ትራንስፎርሜሽን ዕቅድ ከአንዲት ላም በአማካኝ  በቀን የሚገኘው የወተት ምርት   6  ሊትር ለማድረሰ አቅዶ እየሠራ መሆኑን አቶ ታሪኩ አስረድተዋል ።በኢትዮጵያ ከሏት 57 ሚሊዮን የቁም እንስሳት ውስጥ 10 ሚሊዮኑ ወተት የሚሠጡ መሆናቸውን ዋልታ ኢንፎርሜሽን ማዕከል ዘግቧል ።